<classify> Jana jioni kwenye Uwanja wa Royal Bafokeng mjini Rustenburg, Taifa Stars ilikamilisha michuano hiyo iliyoalikwa kwa kufungwa bao 1-0 na Lesotho na hivyo kumaliza kwa kupoteza mechi zote tatu.Jumatatu wiki hii, ilianza kwa kipigo cha bao 1-0 dhidi ya Swaziland kabla ya kukubali kipigo cha mabao 2-0 katika mechi ya pili Jumatano dhidi ya Madagascar na kutupwa nje ya michuano hiyo ambayo imealikwa na wenyeji.Kwa matokeo hayo, Stars imeondoka bila ya pointi wala bao huku Madagascar ikiongoza kundi ikifuatiwa na Swaziland na Lesotho ikiwa ya tatu. Timu mbili zimesonga mbele kucheza mtoano.Bao pekee lililoizamisha Taifa Stars jana lilifungwa na beki anayesakwa na timu za Yanga na Simba, Salum Mbonde wa Mtibwa Sugar katika dakika ya 77.Beki huyo anayeelezwa kuwa Simba imefika dau la Sh milioni 30, alijifunga baada ya mpira wa adhabu ndogo kupanguliwa mara mbili na kipa Deogratius Munishi, lakini mara ya pili beki huyo alichachawa katika kuhamisha na mpira ukamgonga na kujaa wavuni, licha ya juhudi za mwenzake Aggrey Morris kujaribu kuokoa usivuke mstari.Lilikuwa bao lililotibua matumaini ya Stars kuondoka na ushindi katika michuano hiyo na kumaliza angalau wa tatu katika kundi, huku timu hiyo ikijitahidi kucheza kwa nguvu.Simon Msuva, mfungaji bora wa Ligi Kuu ya Tanzania Bara alifunga bao zuri kwa kichwa katika kipindi cha kwanza, lakini lilikataliwa kwa madai ameotea, ingawa picha za marudio za televisheni zilionesha hakuwa ameotea.Aidha, alipata nafasi nyingine na kupiga shuti kali ambalo liligonga mwamba na nafasi nyingine ya tatu akapiga mpira uliomgonga kifuani kipa wa Lesotho, na kisha kumkuta John Bocco aliyepiga shuti la kitoto lililofagiwa na mabeki.Stars chini ya kocha Mholanzi Mart Nooij aliye katika shinikizo la kutakiwa kujiuzulu au kufukuzwa, ilitarajiwa kuondoka Afrika Kusini jana usiku kurejea nyumbani kujiandaa na michuano ya kufuzu kwa fainali za Mataifa ya Afrika AFCON dhidi ya Misri katikati ya mwezi ujao.Aidha, itacheza na Uganda mwezi huo katika michuano ya Wachezaji wa Ligi za Ndani CHAN, huku Watanzania wengi wakionesha masikitiko yao kutokana na kiwango duni cha timu hiyo inayoshika nafasi ya 107 kwa ubora wa soka duniani.Kesho Kamati ya Utendaji ya Shirikisho la Soka Tanzania TFF, itakutana kujadili mipango na maandalizi ya timu za Taifa, huku suala la Nooij likitarajiwa kuchukua nafasi kubwa katika kikao hicho.Rais wa TFF, Jamal Malinzi amekariri na gazeti hili jana akisema hakuna mpango wa kumfukuza kocha huyo, akitaka apewe muda zaidi katika kikosi hicho alichopewa Aprili mwaka jana na kucheza mechi 16, ambazo ameshinda tatu tu, kufungwa saba na kutoka sare sita.  <topic>: michezo 